ยืนยัน ท่าอากาศยานเบตงมีศักยภาพพร้อมทุกด้าน รองรับการเปิดให้บริการเที่ยวบินเชิงพาณิชย์อย่างเป็นทางการ
นายปริญญา แสงสุวรรณ อธิบดีกรมท่าอากาศยาน เปิดเผยว่า ในวันพรุ่งนี้ (5 ก.พ.)  นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายศักดิ์สยาม ชิดชอบ รัฐมนตรีว่าการกระทรวงคมนาคม ลงพื้นที่ตรวจราชการติดตามการเตรียมความพร้อมในการเปิดให้บริการท่าอากาศยานเบตง จังหวัดยะลา โดยจะมีการประชุมร่วมกับกรมท่าอากาศยานและหน่วยงานที่เกี่ยวข้อง ติดตามการเตรียมความพร้อมในการเปิดให้บริการท่าอากาศยานเบตงอย่างเป็นทางการสำหรับเที่ยวบินแบบประจำ พร้อมตรวจสอบความพร้อมสนามบิน อาคารที่พักผู้โดยสารและสิ่งอำนวยความสะดวกภายในท่าอากาศยานเบตง ซึ่งการเปิดเที่ยวบินของท่าอากาศยานเบตงจะช่วยแก้ไขปัญหาการคมนาคมในพื้นที่ที่มีสภาพภูมิประเทศเป็นภูเขาสูงชัน ไม่สะดวกต่อการเดินทาง รวมถึงส่งเสริมการท่องเที่ยวอย่างไรก็ตาม เมื่อวันที่ 29 มกราคมที่ผ่านมา กรมท่าอากาศยาน ได้เปิดทดลองให้บริการเที่ยวบินพาณิชย์ท่าอากาศยานเบตง จังหวัดยะลา โดยสายการบินนกแอร์ ให้บริการเที่ยวบินแบบเช่าเหมาลำ (Charter Flight) เส้นทางดอนเมือง - เบตง - ดอนเมือง  ด้วยอากาศยานแบบ Q-400 ความจุผู้โดยสารจำนวน 86 ที่นั่ง ซึ่งเป็นไปตามยุทธศาสตร์ชาติ  และนโยบายของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  ที่มอบหมายให้หน่วยงานหน่วยงานที่เกี่ยวข้องดำเนินการพัฒนาเศรษฐกิจความมั่นคงในพื้นที่ 3 จังหวัดชายแดนภาคใต้อย่างเป็นรูปธรรม ท่าอากาศยานเบตง จัดตั้งขึ้นเพื่อรองรับการพัฒนาทางเศรษฐกิจและความมั่นคงในพื้นที่ 3 จังหวัดชายแดนภาคใต้ และส่งเสริมการท่องเที่ยวอำเภอเบตง แม้ที่ผ่านมาท่าอากาศยานเบตงจะยังไม่ได้เปิดให้บริการเชิงพาณิชย์อย่างเป็นทางการ แต่สามารถให้บริการเที่ยวบินของราชการและเที่ยวบินส่วนบุคคลที่สนใจทำการบินได้แล้ว โดยมีความพร้อมในด้านกายภาพ อุปกรณ์ สิ่งอำนวยความสะดวกและบุคลากรที่จะปฏิบัติหน้าที่ให้บริการภายใต้มาตรการการเฝ้าระวังการแพร่ระบาดโควิด-19ล่าสุด สำนักงานการบินพลเรือนแห่งประเทศไทย หรือ CAAT ได้มอบใบรับรองการดำเนินงานสนามบินสาธารณะ (Public Aerodrome Aerodrome Operating Certificate: PAOC) ให้แก่ท่าอากาศยานเบตง ในเส้นทางการบินใหม่ของประเทศไทย หาดใหญ่-เบตง-หาดใหญ่ และดอนเมือง-เบตง-ดอนเมือง  ซึ่งเป็นเอกสารที่ยืนยันได้ถึงมาตรฐานความปลอดภัยและความพร้อมของท่าอากาศยานเบตง ทำให้ท่าอากาศยานเบตง สามารถให้บริการแบบสาธารณะได้ตามกฎหมายตั้งแต่นี้เป็นต้นไป และยังถือเป็นท่าอากาศยานแห่งแรกที่ได้รับมอบใบรับรองนี้ภายหลังการจัดตั้ง CAAT ซึ่งเป็นการพิจารณาด้วยกระบวนการใหม่ตามมาตรฐานสากล